DA Den Europæiske Unions Tidende CE 65/215

(2004/C 65 E/230)

SKRIFTLIG FORESPØRGSEL E-2777/03

af Stavros Xarchakos (PPE-DE) til Kommissionen

(16. september 2003)

Om: Aromunsk, albansk, slavo-makedonsk og pomakisk i Grækenland

I sit svar på min forespørgsel E-1710/03 (1) om EBLUL (Det Europæiske Kontor for Mindre Udbredte Sprog) nævnte kommissær Reding bl.a., at de sproglige minoritetsgrupper i Unionen var blevet identificeret af forskere og resultaterne offentliggjort i 1996 i rapporten Euromosaic. På side 41 i den engelske version af denne rapport omtales eksistensen af aromunsk, albansk og slavo-makedonsk som talesprog i Grækenland, og det nævnes, at disse sproglige minoritetsgrupper hver især omfatter mellem 50 000 og 80 000 indbyggere.

I sit svar på mit spørgsmål om, hvilke kompetencer EBLUL-komitéernes medlemmer råder over, henviste kommissionsmedlemmet mig til EBLUL's netsider.

Jeg ser mig altså nødsaget til at vende tilbage til dette spørgsmål under tilføjelse af et par nye spørgsmål:

1. Er Kommissionen (som finansierer dette kontor) bekendt med, hvilke kompetencer EBLUL-komitéernes medlemmer råder over, samt hvorvidt nogle af disse medlemmer på nogen måde har været indblandet i nogen som helst form for konflikter med de nationale myndigheder i visse medlemsstater?

2. Har Kommissionen undersøgt, hvem der har sammensat statistikkerne over aromunsk-, albansk- og slavo-makedonsktalende i Grækenland (som kommissionsmedlemmet nævner, og som stammer fra rapporten »Euromosaic«), og hvorvidt de er helt troværdige og officielle?

3. Beskæftiger EBLUL sig med fremme af og undervisning i pomakisk i det græske Trakien? Hvilke foranstaltninger har EBLUL truffet med henblik på, at børn af pomakiske forældre undervises i deres modersmål og ikke i tyrkisk, som det har været tilfældet i årtier og helt frem til i dag, til trods for, at de ikke er af tyrkisk afstamning, og at deres sprog (pomakisk) er et af de ældste sprog i området og har et særligt alfabet og grammatik, og der allerede er trykt tusindvis af læsebøger for børnene i grundskolen, der aldrig er taget i brug?

Svar afgivet på Kommissionens vegne af Viviane Reding

(23. oktober 2003)

Hvad angår det første spørgsmål, henviser Kommissionen det ærede medlem til de svar, den afgav på det ærede medlems skriftlige forespørgsler E-1140/03 (2) og E-1710/03 (1). Det Europæiske Kontor for Mindre Udbredte Sprog (EBLUL) er en uafhængig ikke-statslig organisation, og kontorets nationale komitéer er uafhængige organer, der sammensættes for hver medlemsstat.

Euromosaic-undersøgelsen blev finansieret efter en udbudsprocedure. Undersøgelsen blev udført af uafhængige videnskabsfolk, hvis navne er klart angivet i den offentliggjorte rapport.

For så vidt angår det andet spørgsmål, har rapportens tre forfattere Peter Nelde (Onderzoekscentrum voor Meertaligheid, Katholieke Universiteit Brussel), Miquel Strubell (Direcció General de Política Lingüística, Barcelona) og Glyn Williams (Research Center Wales, Bangor) samarbejdet med et videnskabeligt udvalg, der blev sammensat af medlemmer fra EU, USA og Canada.

Foruden hovedrapporten, som Kommissionen offentliggjorde i 1996 under titlen Euromosaic: The production and reproduction of the minority language groups in the European Union, og som er nævnt i svarene på det ærede medlems to tidligere forespørgsler, har den samme arbejdsgruppe udfærdiget mere end 50 individuelle rapporter, alle med samme struktur, om de enkelte sprogsamfund.

Hvad angår det tredje spørgsmål, skal det bemærkes, at kontorets rolle står forklaret på dets netsted (3):

— at fremme en aktiv EU-politik til fordel for de regionale sprog og minoritetssprogene og de sproglige rettigheder for personer, der taler disse sprog

— at bidrage til at beskytte minoritetssprogene, der tales af over 40 millioner personer i en EU-medlemsstat

— at repræsentere regionale sprog og minoritetssprog over for EU's institutioner og andre internationale organisationer

— at koordinere specialiserede institutioners og/eller organers aktiviteter på området samt at koordinere dets nationale komitéers aktiviteter

— at holde mindretallene underrettet om udviklingen i den europæiske politik for minoritetssprog og sprogrelaterede programmer

— at opretholde kommunikationen mellem de berørte sprogsamfund og fremme kontakter og udvekslinger mellem dem

— at afholde kulturelle begivenheder og konferencer i Bruxelles eller i de medlemsstater, hvor disse sprog tales

— at søge juridisk og politisk støtte til de mindre udbredte sprog på EU-plan og i medlemsstaterne.

Eftersom undervisningsindholdet og opbygningen af uddannelsessystemerne i henhold til artikel 149 i EF-traktaten udelukkende er medlemsstaternes ansvar, henhører de pomakiske børns undervisningssituation kun under den græske stats kompetence.

(1) EUT C 11 E af 15.1.2004, s. 218.

(2) EUT C 268 E af 7.11.2003, s. 176.

(3) http://ww2.lingualia.net: 8080/agares/eblul.